የልማት ተነሺዎች ለአምስት ዓመታት ያህል በላስቲክ ቤት ውስጥ እየኖሩ ነው
አዲስ አበባ፡- በአዲስ ከተማ ክፍለ ከተማ ወረዳ አንድ በተለምዶ አሜሪካ ግቢ ተብሎ በሚጠራው አካባቢ የሚኖሩ የልማት ተነሺዎች ለአምስት ዓመታት ያህል በላስቲክ ቤት ውስጥ መኖራቸውን ገለጹ። ነዋሪዎቹ አሁን እየኖሩበት ያለው የላስቲክ ቤትም ይፈርሳል እንደተባሉ ነው የተናገሩት። በሥፍራው በመገኘት አዲስ ዘመን ጋዜጣ ያነጋገራቸው ነዋሪዎች እንደገለጹት፤ ከሃያ አምስት ዓመታት በላይ የኖሩበት ቤት በልማት ምክንያት ሲፈርስ ምትክ ቤት ይሰጣችኋል ተብለው የነበረ ቢሆንም እስካሁን ድረስ መፍትሄ የሰጣቸው አካል የለም። በልማት ምክንያት ቤት የፈረሰባቸው ወይዘሮ ራህመት ታደሰ እንደሚሉት፤ ቤቱ ሲፈርስ የዘጠኝ ወር ነፍሰጡር ነበሩ። የመውለጃ ጊዜያቸው ደርሶ ሰውነታቸው በደካከመበት ወቅት ቤታቸው ፈረሰ። በምትክነት የተሰጣቸውን ቤት ‹‹እጅግ በጣም ጠባብ ነበር›› ይላሉ። ሌላ እንዲሰጣቸው ቢጠይቁም ማግኘት አልቻሉም። በመጨረሻም አማራጭ ሲያጡ ያንኑ ቤት ሊረከቡ ሲጠይቁ ለሌላ ሰው እንደተሰጠ ነው የተነገራቸው። በቤታቸው ውስጥ ያለው ዕቃ ላይ ቤቱ ፈረሰ፤ ዕቃውንም ዝናብ እንዳወደመው ነው የሚናገሩት። ቤቱ ሲፈርስ በአካባቢው ሁለት ዓመትና ከዚያ በላይ የኖረ ምትክ ይሰጠዋል ተብሎ ቢሆንም እርሳቸው ግን ከሃያ ዓመት በላይ እንደኖሩ ነው የሚናገሩት። በቦታው ላይ ከ25
ዓመት በላይ እንደኖሩ
የሚናገሩት ሌላኛዋ ነዋሪ
ወይዘሮ ራህመት አሊ
ናቸው። እርሳቸው እንደሚሉት
አሰራሩን በግልጽ በማያውቁት
ሁኔታ ለአምስት ነዋሪዎች
ብቻ ምትክ ተሰጥቷል።
የድሃ ድሃ ተብለው
ከተመዘገቡት ውስጥም እርሳቸው
አንዷ ነበሩ፤ ግን
አላገኙም። ‹‹በጉቦ ነው
የሰጧቸው›› የሚሉት ወይዘሮ
ራህመት፤ አራት ዓመት
እንኳን በቦታው ያልተቀመጡ
ሰዎች እንደተሰጣቸው ይናገራሉ። በሸራ ቤት ውስጥ ቀጣጥለው እየኖሩ ቢሆንም አሁን ላይ ሸራውም ይፈርሳል ተብለዋል። ሌላ ቦታ ሄደው ተከራይተው እንዲኖሩ ቢነገራቸውም የመከራየት አቅም እንደሌላቸው ነው ነዋሪዎች የሚናገሩት። ‹‹የመከራየት አቅም ቢኖረን ሸራ ቤት ውስጥ መኖር አምሮን ነው?›› የሚሉት ወይሮ ራህመት፤ አካባቢው ከፍተኛ የሆነ የፀጥታ ሥጋት እንዳለበት ይናገራሉ። በተለይም ማታ ማታ ጩኸትና ግርግር ይበዛበታል። ጠጥተው የሚያመሹ ሰዎች ወደ ስፍራው ይሄዳሉ፤ በስካር ይጣላሉ፤ አካባቢው እንደ መኖሪያ ቤት ስለማይታይ የቆሻሻ መጣያና መጸዳጃም ያደርጉታል። የሸራው ውስጥ ነዋሪዎች በሰላም መተኛት አይችሉም። የዚሁ አካባቢ ነዋሪ የሆነው ወጣት ዳግም አብዮት እንደሚለው፤ መጀመሪያ ቤቱ ከመፍረሱ በፊት የተነገረው ነገር ሁሉም ሰው ቤት እንደሚሰጠው ነበር። የተባለው ሳይተገበር ግን ይሄው በሸራ ቤት ውስጥ ለአምስት ዓመታት ያህል በጋ እና ክረምት ተፈራርቀዋል። አሁን ላይ ደግሞ ይባስ ብሎ የሸራ ቤቶችም እየፈረሱ ነው። የድሃ ድሃ ተብለው ወረቀት የተሰጣቸውም እስካሁን አላገኙም። ከአዲስ ከተማ ክፍለ ከተማ ወረዳ አንድ ጽሕፈት ቤት መረጃ ለማግኘት ያደረግነው ተደጋጋሚ ሙከራ ሊሳካልን አልቻለም።አዲስ ዘመን መስከረም 10/2012 ዋለልኝ አየለ 